હિમાલયના ખોળામાં વસેલા અલમોડા ઉત્તર વૃંદાવનનો મિરતોલા આશ્રમ એટલે જન્મે બ્રિટિશ એવા કૃષ્ણપ્રેમ રોનાલ્ડ હેન્રી નિક્સન (૧૮૯૮થી ૧૯૬૫)નું અનેરું સર્જન. પ્રથમ વિશ્વયુદ્ધમાં એક ફાઇટર પ્લેનના પાઇલટની હેસિયતથી ભાગ લઈ ચૂકેલા અને યુદ્ધની ભયાવહતાને પ્રત્યક્ષ અનુભવી ચૂકેલા આ બ્રિટિશ યુવકને યુદ્ધ દરમિયાન દૈવીય અનુભવ થયો હતો. ચમત્કારિક રીતે જાણે પાઇલટે આપેલા કમાન્ડને ઉપરવટ થઈને પ્લેન તેમને સુરક્ષિતપણે બચાવી લાવ્યું હતું. યુદ્ધ બાદ આ યુવકે કેમ્બ્રિજ યુનિવર્સિટીમાં અંગ્રેજી સાહિત્યનો અભ્યાસ કરેલો. રોનાલ્ડે લંડનમાં રહ્યે રહ્યે લખનઉ યુનિવર્સિટીના અંગ્રેજી વિભાગમાં પ્રોફેસર માટે અરજી કરેલી. તત્કાલીન કુલપતિ જી.એન. ચક્રવર્તીએ આ બ્રિટિશ યુવકની યોગ્યતા જોતા તેની અરજીના આધારે તેની નિમણૂક પોતાની યુનિવર્સિટીમાં કરેલી. અને આમ ૧૯૨૦માં રોનાલ્ડ નિક્સન નામનો એ સોહામણો બ્રિટિશ યુવક લખનઉ યુનિવર્સિટીના અંગ્રેજી વિભાગમાં જોડાયેલો. તત્કાલીન અંગ્રેજી વિભાગમાં એક અન્ય લોકપ્રિય યુવા અધ્યાપક હાજર હતો. તેનું નામ હતું દિલીપકુમાર રોય. આ યુવક સરસ ગાયક હતો. નવા જોડાયેલા રોનાલ્ડ સાથે મૈત્રી કરતાં તેને સહેજેય વાર ન લાગી. આમ અંગ્રેજી વિભાગ ખાતે પ્રારંભાયેલી તે બંનેની મૈત્રી આજીવન ટકી. બંને નોખી માટીના માનવ હતા.